Diari Oficial de la Generalitat Valenciana


Sumari del DOGV 3632, del 24-11-1999 (1999/9627)

RESOLUCIÓ de 13 d'octubre de 1999, del conseller d'Obres Públiques, Urbanisme i Transports, que determina l'explotació per l'entitat pública de Sanejament d'Aigües Residuals de la Comunitat Valenciana de l'estació depuradora d'aigües residuals de Vallada (València).
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3632

Data del DOGV
:   24-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9627


Data del document
:   13-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Entitat Pública de Sanejament d'Aigües Residuals de la Comunitat Valenciana
    * Vallada
    * contracte de serveis
    * tractament de l'aigua

RESOLUCIÓ de 13 d'octubre de 1999, del conseller d'Obres Públiques, Urbanisme i Transports, que determina l'explotació per l'entitat pública de Sanejament d'Aigües Residuals de la Comunitat Valenciana de l'estació depuradora d'aigües residuals de Vallada (València). [1999/S9627]
  
Antecedents de fet
  
La Conselleria d'Obres Públiques, Urbanisme i Transports de la Generalitat i la Diputació Provincial de València van subscriure, el 14 de maig de 1992, un conveni per a l'execució d'infraestructures de sanejament i depuració d'aigües residuals a la Comunitat Valenciana i, el 9 de juny de 1995, es va subscriure una addenda a aquest i una segona addenda el 28 de desembre de 1998.
  
El conveni determina la participació d'ambdues administracions en la realització d'una sèrie de sistemes de depuració que comprenen tant rehabilitació, ampliació o millora d'instal·lacions de depuració ja existents com nova construcció d'instal·lacions i indica, en la clàusula setena, que la titularitat de les instal·lacions correspondrà:
  
- En el cas de rehabilitació, ampliació o millora d'instal·lacions de depuració ja existents, a l'ajuntament titular de la instal·lació inicial.
  
- En el cas de construcció de noves instal·lacions d'evacuació i tractament d'aigües residuals, a la Generalitat Valenciana.
  
Així mateix, la clàusula setena del conveni assenyala que la conservació i explotació de les obres i instal·lacions objecte d'aquest correspondrà al seu titular.
  
Com a conseqüència de l'execució del conveni esmentat han anant concloent obres de construcció d'una sèrie de nous sistemes públics de depuració i s'ha subscrit la corresponent acta de recepció de les obres de la depuradora de Vallada (València).
  
De conformitat amb el que estableix la clàusula setena del conveni, l'explotació durant el primer any de construcció correspon a la Diputació Provincial de València.
  
Ha transcorregut ja aquest període i, per tant, és necessari prendre les mesures per a garantir la correcta explotació d'aquestes i l'adequada prestació del servei públic per al qual van ser construïdes.
  
Fonaments de dret
  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat, entre altres atribucions, la planificació, l'aprovació definitiva de plans i projectes, i també l'elaboració de projectes, execució d'obres i explotació de les instal·lacions i serveis que promoga directament. De la mateixa manera, la llei determina que la Generalitat podrà utilitzar qualsevol mecanisme convingut, concertat, organitzatiu o funcional, en el cas que això contribuesca a millorar l'eficàcia de la gestió pública.
  
D'altra banda, l'article 13 assenyala que l'actuació de la Generalitat en les matèries a què fa referència la llei serà portada a terme per mitjà del Govern Valencià i de les conselleries d'Obres Públiques, Urbanisme i Transports i de Medi Ambient, i, també, per mitjà de l'entitat pública de Sanejament d'Aigües Residuals de la Comunitat Valenciana, que la mateixa llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i serveis, i l'execució d'obres de tractament, depuració i, si escau, reutilització d'aigües depurades en els termes que estableix la llei (article 14).
  
Igualment, atés que l'entitat es concep com una persona jurídica de caràcter essencialment instrumental, la Llei estableix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat Valenciana determine, així com aquelles que li puguen encomanar les entitats locals i altres organismes (article 16.a).
  
Finalment, d'acord amb l'article 14.2 de l'esmentada llei, la relació de la Generalitat Valenciana amb l'entitat pública de sanejament es farà per mitjà de la Conselleria d'Obres Públiques, Urbanisme i Transports.
  
Per això, i de conformitat amb el que estableixen els articles 14.2 i 16.a de la Llei 2/1992, de 26 de març, article 35 de la Llei 5/1983, de 30 de desembre, de Govern Valencià, i 7 del Decret 85/1999, de 30 de juliol de 1999, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
L'explotació de l'estació depuradora d'aigües residuals de Vallada (València) la portarà a terme l'entitat pública de Sanejament d'Aigües Residuals de la Comunitat Valenciana, amb efectes des del 23 d'octubre de 1999.
  
Contra la present resolució, que exhaureix la via administrativa, es pot interposar amb caràcter potestatiu, un recurs de reposició, davant del mateix òrgan que va dictar la resolució en el termini d'un mes, comptador des de l'endemà de la seua notificació, d'acord amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna a aquests la Llei 4/1999, de 13 de gener (BOE núm. 12, de 14 de gener).
  
No obstant el que s'ha exposat en el paràgraf anterior, la present resolució podrà ser impugnada directament davant del Jutjat Contenciós Administratiu de la ciutat de València, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la notificació d'aquesta o, si escau, de la resolució expressa del recurs potestatiu de reposició, de conformitat amb el que estableix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que es puga interposar, si escau, qualsevol altre recurs que es considere procedent.